1. Il-poplu f'dawn l-aħħar jiem żied fl-inkwiet tiegħu. Bl-aħbar tal-Gvern li beħsiebu jipposponi għal perjodu twil l-elezzjonijiet tal-Kunsilli Lokali, diversi qed iħossu li l-affarijiet qabdu triq aktar 'l isfel. Diversi qed jaraw, mill-analiżi tagħhom, li bdejna nnaqqsu mis-sustanza tat-tessut demokratiku. Il-Kunsilli Lokali huma importanti ħafna fil-proċess ta' deċentralizzazzjoni tal-poter. Għalkemm żgur li hemm min m'għandux grazzja magħhom kif ukoll oħrajn li, anzi, d-deċiżjonijiet tal-Kunsilli ma jolqtuhomx. Biss, hawn għarfien fil-pajjiż li d-dritt tal-vot tagħhom m'għandux jiġi miżmum. Il-loġika u r-raġuni fuq dan il-punt huma għal darb'oħra kontra dan il-Gvern. Tista' tipprova tipposponi bi ftit għal raġuni jew oħra, imma meta effettivament iċċaħħad id-dritt tal-vot, allura diversi jifhmu li d-demokrazija sejra lura. 2. Il-pajjiż issa jħossu ferm iktar demokratiku u liberu milli qatt kien qabel. Dak li għandu għalih huwa dritt u ma jħossx li għandu jkollu min, f'isem skuża jew oħra, ineħħih. Il-poplu m'huwiex konvint li hemm xi raġuni gravi tant li timmerita posponiment twil bħal dan. Ma jarax li għandna nitilfu mid-dritt għad-demokrazija li nġieb mertu tat-tbatijiet tal-passat. Ħadd ma jrid imur lura lejn dak li konna. Biss, dan il-Gvern jidher li hekk irid. Daqqa jgħid li hija proposta, daqqa li hija ċertezza. Żgur mhux forsi, l-elettorat fehem li ser jiċċaħħadlu d-dritt li jagħżel lil min jirrappreżentah fil-Kunsilli Lokali. Liema kunsilliera, liema partit ser ikun hemm kienu jiddependu mill-espressjoni popolari, però issa jidher li l-Gvern ser jagħżel hu. 3. Il-Kunsilli Lokali saru mertu tal-Partit Nazzjonalista u forsi għax huma uliedna li nħossu tant sabiex jibqgħu hemm, jaħdmu u jwettqu ħidmiethom. Appena tneħħi d-dritt demokratiku tal-vot popolari tkun qiegħed tibdel is-sistema ta' taħt fuq. Iġġib li l-kunsilliera jagħżilhom il-Gvern u mhux il-poplu. Dan huwa żball, iktar u iktar meta wieħed iżomm f'moħħu li elezzjoni tnaqqas mill-arroganza u żżid fl-umiltà ta' min jirrappreżentana. Mhux biss, imma tnaqqas mill-ħeġġa li wieħed soltu jkollu wara elezzjoni biex jibdel. Ngħidu x'ngħidu, l-elezzjonijiet f'pajjiżna jservu sabiex ħafna minn dawk li jridu jiġu eletti jmorru lura jiltaqgħu u jħabbtu l-bibien. Jerġgħu jifhmu dak li l-poplu jkun għaddej minnu, jaraw x'wettqu u x'jista' jiġi propost. Din il-forza dinamika issa ser tmur lura kompletament. 4. Dak li qed ngħid tista' żżid miegħu ferm iktar argumenti, ma hemmx dubju, però quddiem dak li huwa ovvju hemm id-domanda li qegħda ssir. Il-poplu qed jara li min qiegħed imexxi ma jridx jgħid x'inhija l-vera raġuni wara l-aġir tiegħu. Diġà l-pajjiż qed isib ruħu fl-għamad minn dak li l-Gvern irid iwettaq fuq diversi sitwazzjonijiet. Din qegħda tibgħat iktar il-messaġġ li hemm aġenda moħbija li trid tmur kontra d-demokrazija. F'dawn l-aħħar jiem qegħdin jiżdiedu is-sitwazzjonijiet fejn insibu lill-Gvern jaħbi u ma jridx jgħid il-verità. Il-poplu għandu dritt ikun jaf il-verità f'soċjetà demokratika u min jiġi elett f'ismu għandu d-dmir li jinfurmah għala ddeċieda ħaġa u għala oħra. Dan m'huwiex qiegħed isir, la fuq il-kwistjoni tal-Kunsilli Lokali u anqas fuq diversi oħrajn. 5. Din il-ġimgħa kienet dominata appuntu minn tlett punti prinċipali oħra. L-ewwel punt: għala l-Gvern baqa' jgħid li ma hemmx emerġenza jew urġenza fil-Libja, u ħabata u sabta f'jumejn dawwar il-ħsieb kompletament. Għala kien ilu jiċħad dan kollu, meta sab lilu nnifsu f'sitwazzjonijiet imbarazzanti għall-aħħar? It-tieni punt, li huwa wkoll kien fuq ilsien in-nies sew huwa marbut ma' dak li għadda minnu ċittadin Malti maħtuf fil-Libja. Wara li diversi qraw dak li qal fil-gazzetta , staqsew għala l-amministrazzjoni riedet taħbi u tbiddel ħafna fatti. Għala l-Gvern ħass li biex jieħu xi forom ta' glorja kellu jagħti verżjonijiet differenti li jmorru kompletament il-kontra? It-tielet: għala għal iktar ħin jibqa' ma jagħtix spjega ċara u loġika dwar x'wassal lil Kummissarju tal-Pulizija maħtur għal ftit żmien minn dan il-Gvern imur il-kontra fuq dak li ta' qabel kien iddeċieda? Smajna għal darb'oħra lill-ex Kummissarju John Rizzo jixhed bil-mod ċar, loġiku u sempliċi tiegħu x'kien ser jiġri, li kien hemm passi legali x'jiġu meħuda u għal dan il-Gvern ma jispjegax. X'inhija r-raġuni għala qed jerġa' jsir il-ħabi fuq dan? Għala, għal darb'oħra, il-verità mhix qegħda tingħad? 6. Demokrazija tikber u tissoda lilha nnifisha fuq il-pilastru tal-verità. Meta tmexija tagħżel li tmur kontra dan, allura tibda tkisser lilha nnifisha u tkisser magħha 'l-pajjiż. Jgħidulna biex ma nkunux negattivi, però nittama li ħadd ma huwa jitlob mingħandna li nitolbu mill-Gvern il-verità. Jgħidulna biex inkunu pożittivi, però nittama li ħadd ma jippretendi mingħandna li nkunu sostenituri tal-anti-verità. Il-poplu bata' ħafna snin twal ilu, però mertu tal-ħamsa u għoxrin sena ta' tmexxija Nazzjonalista ra d-demokrazija tikber u tissaħħaħ. Żgur mhux forsi li l-Oppożizzjoni ser tibqa' twettaq dmirha sew sabiex tibqa' strument demokratiku: wieħed li jassigura li jibqa' jkun hemm forza tas-sewwa. Dan għax il-poplu jixraqlu, l-ewwel li tingħadlu l-verità; u t-tieni, li d-dritt tad-demokrazija ma jmurx lura.
Id-demokrazija hija d-dritt tagħna.